
              PARLAMENTUL  ROMÂNIEI
                 CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 25 ianuarie 2011
           Nr.    Pl - x 793 /2010


                                                                              RAPORT 
asupra  propunerii legislative privind modificarea şi completarea Legii nr.302 din 28 iunie 2004 privind cooperarea judiciară internaţională în materie penală


 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind modificarea şi completarea Legii nr.302 din 28 iunie 2004 privind cooperarea judiciară internaţională în materie penală, trimisă cu adresa nr. Pl-x 793 din 29 noiembrie 2010 şi  înregistrată cu nr. 31/1183 din 2 decembrie 2010.

Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010.
Comisia pentru politică externă a avizat negativ propunerea legislativă, conform avizului nr. 33/125 din 8 decembrie 2010.
Comisia pentru drepturile omului, culte şi problemele minorităţilor naţionale a avizat negativ propunerea legislativă, conform avizului nr. 25/776 din 16 decembrie 2010. 

Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
Propunerea legislativă  are ca obiect de reglementare modificarea art. 2 lit. m) din Legea privind cooperarea judiciară în materie penală, cu modificările şi completările ulterioare, în sensul includerii în definiţia noţiunii de hotărâre şi a referirii la hotărârile de achitare.

Consiliul Legislativ, prin avizul nr. 728 din 10 iunie 2010, a avizat favorabil propunerea legislativă, cu observaţii şi propuneri.
           Guvernul, prin punctul de vedere transmis cu adresa nr.2063 din 9 august 2010, nu susţine adoptarea  iniţiativei  legislative în forma prezentată de iniţiatori. 

 În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, avizul Consiliului Legislativ şi punctul de vedere al Guvernului, în şedinţa din 25 ianuarie 2011. 
              La lucrările Comisiei a fost prezentă, în calitate de invitat, din partea Ministerul Justiţiei, doamna Raluca Simion – consilier juridic, Direcţia Drept Internaţional Cooperare Judiciară.
              La dezbateri au fost prezenţi 17 deputaţi, din totalul de 27 membri ai Comisiei juridice, de disciplină şi imunităţi. 

                  Faţă de cele arătate, în urma dezbaterilor, membrii Comisiei au hotărât, cu majoritate de voturi (16 voturi pentru, o abţinere), să propună plenului Camerei Deputaţilor respingerea propunerii legislative privind modificarea şi completarea Legii nr.302 din 28 iunie 2004 privind cooperarea judiciară internaţională în materie penală. Din discuţiile purtate în cadrul Comisiei a rezultat că definiţia prevăzută la art. 2 lit. m) este aplicabilă procedurii speciale a transferării persoanelor condamnate şi nu principiului non bis in idem ori recunoaşterii şi executării în materie penală. Trebuie observat că Legea nr. 302/2004 reglementează la Titlul V Recunoaşterea şi executarea hotărârilor penale şi a actelor judiciare, în aplicarea acestui titlu, prin hotărâre penală străină înţelegându-se o hotărâre pronunţată de instanţa competentă a unui alt stat membru, iar prin act judiciar străin, un act judiciar care emană de la autoritatea judiciară străină competentă. De aceea, se poate considera că, la acest moment, Legea nr. 302/2004 cuprinde dispoziţii care soluţionează din punct de vedere legislativ aspectele semnalate prin iniţiativa legislativă.
                   În raport cu obiectul şi conţinutul reglementării, proiectul de lege face parte din categoria legilor organice.
                             PREŞEDINTE,                                 SECRETAR,
                               Daniel BUDA                       Alina-Ştefania GORGHIU
Consilier Paul Şerban

